PATVIRTINTA

Kauno miesto savivaldybės tarybos

2017 m. rugsėjo 12 d.

sprendimu Nr. [T-563](t178563.docx)

KAUNO MIESTO SAVIVALDYBĖS PROJEKTŲ ATRANKOS IR FINANSAVIMO PROGRAMA „INICIATYVOS KAUNUI“

## I SKYRIUS

## BENDROSIOS NUOSTATOS

1. Kauno miesto savivaldybės projektų atrankos ir finansavimo programos „Iniciatyvos Kaunui“ (toliau – Programa) paskirtis – finansuoti Kauno miesto savivaldybės (toliau – Savivaldybė) biudžeto lėšomis projektus, atitinkančius Kauno miesto strateginio planavimo dokumentuose nurodytus strateginius tikslus.

2. Projektai finansuojami vadovaujantis Lietuvos Respublikos vietos savivaldos įstatymu, Lietuvos Respublikos nevyriausybinių organizacijų plėtros įstatymu, kitais įstatymais ir norminiais aktais ir Programa.

3. Programoje gali dalyvauti juridiniai asmenys (toliau – Pareiškėjai), kurie įgyvendina projektus pagal Savivaldybės skelbiamus kvietimus teikti paraiškas (toliau – Kvietimas).

**II SKYRIUS**

**PROGRAMOS UŽDAVINIAI**

4. Programos uždaviniai:

4.1. kultūros paslaugų kokybės gerinimas ir prieinamumo didinimas;

4.2. kultūros paveldo išsaugojimo, tvarkymo ir populiarinimo užtikrinimas;

4.3. architektūrinės ir urbanistinės kokybės gerinimas;

4.4. turizmo paslaugų plėtojimas, atvykstamojo ir išvykstamojo turizmo skatinimas;

4.5. gyventojų bendruomeniškumo skatinimas, nevyriausybinių organizacijų įgalinimas;

4.6. kryptingas jaunimo politikos įgyvendinimo užtikrinimas;

4.7. socialinių paslaugų kokybės ir prieinamumo didinimas, socialinės atskirties mažinimas;

4.8. visuomenės sveikatos stiprinimas;

4.9. visuomenės poreikius atitinkančių švietimo paslaugų tobulinimas;

4.10. sporto paslaugų kokybės gerinimas ir prieinamumo didinimas;

4.11. investicijų pritraukimas didinant investicinį patrauklumą, verslumo skatinimas;

4.12. aplinkosauginio švietimo stiprinimas, aplinkos saugojimas ir tausojimas.

5. Pagal Programą finansavimas gali būti skiriamas tiems juridinių asmenų įgyvendinamiems projektams, kurie atitinka Kvietime nurodytus kriterijus ir kitas sąlygas.

6. Kvietimai skelbiami pagal sritis ir prioritetus, kurie tvirtinami Savivaldybės taryboje.

**III SKYRIUS**

**PROGRAMOS ADMINISTRAVIMAS**

7. Programos lėšos naudojamos Pareiškėjų įgyvendinamiems projektams iš dalies finansuoti.

8. Lėšas Programai įgyvendinti skiria Savivaldybės taryba, tvirtindama Savivaldybės biudžetą.

9. Programą administruoja Savivaldybės administracijos direktorius arba jo įgalioti asmenys.

**IV SKYRIUS**

**PROJEKTŲ PARAIŠKŲ TEIKIMAS IR VERTINIMAS**

10. Paraiškų teikimą, Pareiškėjų informavimą, tinkamas ir netinkamas finansuoti išlaidas, atrankos kriterijus ir tvarką, sutarčių sudarymą, jų vykdymo priežiūrą ir atsiskaitymą už projekto įgyvendinimą ir lėšų panaudojimą reglamentuoja Savivaldybės administracijos direktoriaus įsakymu patvirtintas projektų atrankos ir finansavimo Programos „Iniciatyvos Kaunui“ įgyvendinimo tvarkos aprašas (toliau – Aprašas).

11. Paraiškos teikiamos Kvietime nustatytais terminais ir tvarka. Informacija apie Kvietimą, nurodant reikalavimus projektams, Pareiškėjams, paraiškų vertinimo kriterijus ir paraiškų teikimo tvarką, viešai skelbiama Savivaldybės interneto svetainėje www.kaunas.lt.

12. Pareiškėjas užpildo Savivaldybės administracijos direktoriaus įsakymu patvirtintos formos paraišką, kartu su ja pateikdamas visus Kvietime nurodytus dokumentus. Už paraiškoje nurodytų duomenų teisingumą atsako Pareiškėjas.

13. Pateiktos paraiškos vertinamos Apraše nustatyta tvarka.

14. Paraiškos vertinamos šiais etapais:

14.1. administracinės atitikties ir tinkamumo vertinimas;

14.2. projekto naudingumo vertinimas.

15. Savivaldybės administracija paraiškoms vertinti pasitelkia ekspertus – specialių žinių, įgūdžių, kompetencijos ir darbo patirties tam tikroje srityje turinčius asmenis, kurie atlieka projektų naudingumo vertinimą.

16. Atlikus paraiškų vertinimą, Savivaldybės administracija parengia vertinimo ataskaitą ir ją pateikia projektų paraiškų atrankos ir finansavimo komisijai (toliau – Komisija).

17. Komisija, atsižvelgdama į Savivaldybės tarybos patvirtintus tų metų Savivaldybės biudžeto asignavimus, skirtus projektams finansuoti, vertinimo ataskaitoje pateiktas vertintojų išvadas, projekto atitiktį Savivaldybės strateginio planavimo dokumentams, teikia rekomendacijas Savivaldybės administracijos direktoriui dėl projektų finansavimo.

**V SKYRIUS**

**PROJEKTŲ FINANSAVIMAS IR ATSISKAITYMAS UŽ LĖŠŲ PANAUDOJIMĄ**

18. Savivaldybės administracijos direktorius, gavęs Komisijos rekomendacijas, savo įsakymu patvirtina Savivaldybės biudžeto lėšomis finansuojamų projektų sąrašą.

19. Savivaldybės administracijos direktoriaus įsakymas dėl finansuojamų projektų sąrašo patvirtinimo skelbiamas Savivaldybės interneto svetainėje [www.kaunas.lt](http://www.kaunas.lt), nurodant finansuojamus ir nefinansuojamus Pareiškėjų projektus.

20. Ne vėliau kaip per 30 kalendorinių dienų nuo Savivaldybės administracijos direktoriaus įsakymo dėl finansuojamų projektų sąrašo patvirtinimo su jame nurodytais Pareiškėjais sudaromos Savivaldybės administracijos direktoriaus patvirtintos formos biudžeto lėšų naudojimo sutartys (toliau – Sutartis). Sutartis su Pareiškėjais pasirašo Savivaldybės administracijos direktorius arba jo įgaliotas asmuo.

21. Projektų įgyvendinimas, atsiskaitymas už projektų įgyvendinimą ir Savivaldybės biudžeto lėšų panaudojimą atliekamas remiantis Programos „Iniciatyvos Kaunui“ projektų, finansuojamų Savivaldybės biudžeto lėšomis, įgyvendinimo kontrolės tvarkos aprašu.

22. Sutartyje nurodytos lėšos Pareiškėjams pervedamos Sutartyje nustatytais terminais ir tvarka.

23. Pareiškėjai privalo atsiskaityti Savivaldybės administracijos direktoriui už gautų lėšų panaudojimą Sutartyje nustatyta tvarka ir terminais.

24. Pareiškėjai atsako už tikslingą projektui įgyvendinti skirtų lėšų panaudojimą.

25. Nepanaudotos lėšos turi būti grąžintos į Sutartyje nurodytą sąskaitą iki einamųjų metų gruodžio 20 dienos.

26. Paaiškėjus, kad lėšos buvo panaudotos ne pagal paskirtį, Pareiškėjas privalo lėšas grąžinti Savivaldybei Sutartyje nustatyta tvarka ir terminais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_